فالوقت اللي كانت كل الاطياف المغربية كتنتظر التهدئة فملف حراك الريف، كان تأييد الاحكام الابتدائية غير منتظر، حقاش المغاربة كانو كيتسناو انفراجة فهاد الملف. هاد الاحكام جات فوقت حرج بزاف، فجارتنا الجزائر تعيش وضع غير مستقر بتاتا، ومامعروفش فين غايوصل الملف الجزائري، حيث يحاول الجيش السيطرة على الاوضاع، بينما يطالب الشعب برحيل كل من كانت له صلة ببوتفليقة، في حين أن مالي مرونة فيها، وتزادت ترونت فالايام الاخيرة فليبيا بين حفتر والحكومة. وغير بعيد عن المغرب ففرنسا الحليف الاول ديالنا كتعيش صراع مع الجيليات الصوفر، وإسبانيا عندها انتخابات ماعارفاش أش غايوقع فيها وواش غايتعاود المشكل ديال الحزب الاشتراكي يجيب الاول وفالاخير غايحكم الحزب الشعبي. فظل هاد الروينة لكبيرة لي كاينة فالمنطقة، إختارت البلاد عدم التهدئة، ودارت التأييد للأحكام الابتدائية لي صدرات فحق الزفزافي وصحابو، في الوقت لي معتقلي حراك جرادة مازالين فالسجون، وخعتقلي حراك الريف اللي كيتحاكمو فالحسيمة، مازال كتصدر فحقهم أحكام حبسية. المنتظر من الدولة أنها تتجه لإمتصاص غضب الشعب، تعطيهم أمل فظل هاد السوداوية اللي كتعيشها المنطقة، لكن الدولة إختارت أن تعاكس التوقعات، وهادشي طبعا غايخلف ترسبات بالاضافة على اللي كانت قبل، وماغايتعرفش نتائج ديال هاد القرارات فين غادي تاخذ لبلاد. 
أحكام الريف قاصحة بزاف وغاتخلي ترسبات لأنها تعاكس رغبة المغاربة